TAGĦRIF DWAR L-ISKULTUR MICHAEL CAMILLERI CAUCHI u R-RESTAWR TAL-VARA Michael Camilleri Cauchi twieled ir-Rabat Għawdex nhar it-Tlieta ta' Frar 1951. Sa minn tfulitu wara ġibda kbira lejn l-arti, l-aktar l-immudellar. Beda jitħarreġ ma' missieru - il-magħruf Kav. Wistin Camilleri - fit-teknika, fid- disinn, fl-immudellar u fil-kompożizzjoni. Għalhekk: ma setax jonqos li ma jiġix influwenzat minn missieru fl- esekuzzjoni sempliċi u ħelwa tax-xogħlijiet ewlenin tiegħu. Iżda Michael ma damx wisq biex isib ix-xeħta tiegħu. Stil Romantiku b'movimenti qawwija li malajr intgħoġob. Prova ta' dan huma x-xogħlijiet li Michael għandu f'Malta u f'Għawdex. Fost l-oħrajn insibu statwi Proċessjonali bħal San Duminku f'Tas-Sliema, Sagra Familja fil-Bidnija, Kristu Salvatur, Titular f'Għasri, San Duminku fil- Birgu u San Franġisk f'Tas-Sliema. Ħadem ukoll vari tal-Ġimgħa l-Kbira għan-Nadur, San Ġorġ u l-Katidral tar-Rabat Għawdex, Xgħara, Naxxar u Ħaż-Żebbuġ, kif ukoll Kristu Rxoxt tax-Xagħra u n-Nadur. Għandu wkoll bosta statwi li jintramgħu barra fil-Festi, fosthom il-Kunċizzjoni f'Bormla, Sant'Andrija f'Ħal Luqa, San Bastjan f'Ħal Qormi, Santa Katerina fiż-Żurrieq u Santa Liena u Costantino Magno f'Birkirkara. Bosta xogħlijiet oħra tiegħu jinsabu fi Sqallija, fl-Amerika, fil-Portugall, fl-Iskozja u fl-Awstralja, fejn f'ta' l-aħħar għandu bosta statwi kopji perfetti ta' statwi titulari ta' Parroċċi f'Malta u f'Għawdex. Is-sena l-oħra, ir-Rev.mu Kapitlu Elenjan ikkummissjona lil Michael sabiex jirrestawra l-vara ta' Santa Liena. Din ma kienetx l-ewwel darba li Michael ġie fdat b'xogħol tal-magħruf Skultur Salvu Psaila - li lejh għandu ammirazzjoni kbira - għaliex f'żogħżitu irrestawra l-vara tal-Kunċizzjoni ta' l-istess skultura li tinsab fil-Knisja tal-Patrijiet Franġiskani Konv. fir-Rabat Għawdex. Irrest- awra wkoll l-erba' anġli li jinsabu ma' l-istatwa ta' San Pawl tal-Belt. Fl-1983 irrestawra s-Salvatur ta' Ħal-Lija, fl-1988 S.S. Pietru Pawl tan-Nadur u fl- 1990 San Ġużepp tal-Qala. Vari titulari oħra li Michael pitter il-karnaġġjon tagħhom huma l-Bambina tan-Naxxar, San Ġużepp ta' Ħal Kirkop, San Bastjan ta' Ħal Qormi, Santa Marija ta' l-Imqabba, il-Kunċizzjoni ta' Bormla u l-Ħamrun, tal-Karmnu tal-Balluta u din is-sena Santa Katerina taż-Żurrieq. Wara li kienu saru xi preparamenti xi ġimgħat qabel fil-wiċċ u l-libsa tal-vara, fil-ġranet ta' bejn l-10 ut-13 ta' Lulju 1989, fil-Kappellun tar-Rużarju, Michael beda biex inaddaf l-istatwa. Ingħatat il-primatura fuq il-karnaġġjon, żebagħ il-velu kollu u l-ermellin, irrestawra partijiet mill-induratura u l-pedata kollha. Wara mbagħad pitter il-karnaġġjon u ffriska l-libsa kollha. Fl-aħħar naddaf ukoll il-pedestall. Ir-riżultat ta' din il-biċċa xogħol kien ta' sodisfazzjon kbir kemm għar- Rev.mu Kapitlu kif ukoll għall-karkariżi kollha. Aħna li konna qrib ta' Michael Camilleri Cauchi waqt ir-restawr ta' din l-opra, stajna nammiraw mill-qrib l- enerġija u d-dedikazzjoni ta' dan il-bravu artist, li biex juri l-ammirazzjoni tiegħu lejn l-iskultur Salvu Psaila esegwixxa x-xogħol fuq il-karnaġġjon mingħajr ħlas. J'Alla din il-biċċa xogħol tibqa' titgawda sabiex b'dover u b'responsabiltà ngħaddu lil uliedna x-xbieha tal-Qaddisa għażiża Patruna tagħna kif xtaqu huma.